ТЕМА № 6
ВРЕДНИ ФАКТОРИ ЗА ЗДРАВЕТО И БЕЗОПАСНОСТТА НА РАБОТЕЩИТЕ – ВИДОВЕ, ВЪЗДЕЙСТВИЕ ВЪРХУ ЗДРАВЕТО И РАБОТОСПОСОБНОСТТА.
ПРЕВАНТИВНИ МЕРКИ ЗА ЗАЩИТА И ПРОМОЦИЯ НА ЗДРАВЕТО

„Вредни фактори за здравето и безопасността” са физични /механични, акустични, електрически, оптични, лъчеви, йонизиращи, вибрационни и др./, химични, биологични, психологически, организационни и други въздействия, които влияят негативно или заплашват здравето и безопасността на работещите.

„Психосоциални фактори” са недостатъчно или прекомерно трудово натоварване, монотонност, невъзможност за контрол върху изпълняваните задачи, ограничени социални контакти на работното място, липса на подкрепа от административните ръководители, недостатъчна мотивация на труд, психичен микроклимат.
„Експозиция” – излагане на човешки организъм на въздействие на физични фактори, химични вещества или биологични агенти.

„Превантивни мерки” са всички мерки, които се предприемат или планиран на всички етапи на работа в предприятието, за предотвратяване, ограничаване и/или отстраняване на професионалните рискове.

Вредните фактори за здравето и безопасността на работещите може да бъдат класифицирани в следните основни групи:

І. Физични фактори:

1. Механични – машини, съоръжения, инструменти, транспортни средства;
2. Акустични – шум, инфразвук и ултразвук;
3. Електрически – електрически ток;
4. Оптични – осветление;
5. Лъчеви – ултравиолетови, инфрачервени и лазерни лъчи;
6. Йонизиращи – алфа-, бета, и гама- радиация;
7. Нейонизиращи – електрически, магнитни и електромагнитни полета;
8. Вибрационни – локални и общи вибрации;

9. Микроклиматични – температура, влажност и движение на въздуха;
10. Атмосферни – температура, валежи, вятър и прах при работа на открито.

ІІ. Химични фактори:

1. Токсични;

2. Нетоксични.

ІІІ. Биологични фактори – микроорганизми: вируси, бактерии, гъбички и паразити.

ІV. Физиологични фактори – физическо натоварване.
V. Психологични фактори – стрес.
VІ. Организационни фактори – управленски, технологични, ергономични.

VІІ. Други вредни фактори – производствен риск.
Вредните фактори обикновено действат комбинирано. Трябва да се има предвид, че охлаждащият микроклимат предразполага развитието на вибрационна патология, а при комбинирано действие на електромагнитни полета с неголяма интензивност и рентгеново облъчване се наблюдават дълбоки нарушения в централната нервна система на човешкия организъм.
Често в практиката се наблюдава комбинирано действие на химични и физични фактори. Постъпването налетливите токсични вещества в организма се увеличава при висока температура на работната среда. В условия на прегряват микроклимат и наличие на токсични фактори се понижава имунобиологичната реактивност на организма.

Вредни ФИЗИЧНИ фактори
1. Механични фактори – това са физични фактори, които предизвикват нараняване вследствие механично действие на машини, машинни части, инструменти, производствени детайли или изхвърлени твърди материали. Опасността е в следствие кинетичната енергия на работното оборудване или елементи от него. Такава кинетична енергия притежават въртящите се движещи или подвижни елементи на оборудването, придвижваните изделия, заготовките и материалите. Механичните фактори могат да предизвикат: премазване, захващане, удар, омотаване, увличане, охлузване или протриване от преместващи се /движещи се/ машини, съоръжения или транспортни средства, от въртящи се или люлеещи се праволинейно или кръгово елементи на машини, съоръжения и транспортни средства, от изделия, заготовки, материали или товари при преместването им с машини, съоръжения и транспортни средства и др.
2. Акустични фактори – това са неблагоприятни звукови въздействия върху здравето и безопасността на работещите вследствие на шум, инфразвук и ултразвук.
Шумът представлява произволно натрупване на звукове с различна честота и интензивност в диапазона от 20 Hz до 20 kHz. В резултат на продължително действие на шума се уврежда преди всичко слуховия анализатор. Шумът оказва патогенно влияние и върху сърдечно съдовата система, ендокринната жлеза, стомашно-чревния тракт и други системи на организма.

Ултразвукът представлява вълнообразни механични колебания /вълни/ с честота от 20 kHz/s до 50 MHz/s. Ултразвукът се използва за рязане, шлифоване, полиране и за контролно измервателни цели /дефектоскопия/ в машиностроителната и металообработващата промишленост, в химическата промишленост – като ускорител на различни реакции, в селското стопанство – за стимулиране на растенията и др. Въздействието на ултразвука върху човешкия организъм се изразява освен в увреждане на слуха, и в неблагоприятни въздействия върху сърдечната система, свързани с ускоряване на сърдечния ритъм, нервни разстройства, загуба на сън, нарушено храносмилане и др.
Инфразвукът представлява вълнообразни механични колебания /вълни/ с честота под 20 Hz/s. Инфразвукът се генерира от промишлени вентилатори, турбини, компресори, дизелови двигатели, електровози и други машини и механизми.

От трите вредни фактора – шум, ултразвук и инфразвук, инфразвукът оказва най-вредно въздействие върху човешкия организъм. Патогенното действие на инфразвука се дължи на интерференция /взаимно усилване или отслабване на звукови, светлинни или електрически вълни при срещане или кръстосване/ с автогенния биологичен ритъм на клетките и тъканите на човешкия организъм.

3. Електрически фактори. Това са пораженията от електрически ток при директен допир и при експлоатация.
Електрическият ток може да причини увреждане /изгаряне/ или смърт от електрически удар. Въздействието се причинява поради допиране или опасно приближаване до части, които са под напрежение, или до части, които нормално не се намират под напрежение, но поради повреда на изолацията или по други причини попадат под напрежение.

4. Оптични фактори. Това са поражения върху зрението на работещите, свързани с недостатъчната или неправилна осветеност при работа. Недоброто осветление води до зрителна, нервна и обща умора, както и до увреждане на зрението.

5. Лъчеви фактори. Това са поражения от инфрачервено, ултравиолетово или лазерно лъчение върху здравето и безопасността на работещите.

Най-мощен източник на инфрачервена радиация са доменни, регенеративни и електролизни пещи, температурата в които е от 1200 до 1600 оС. Инфрачервената радиация има термично действие и предизвиква остри и хронични увреждания у експонираните лица, свързани главно с нарушение на терморегулацията.

Производствени източници на ултравиолетова радиация са електрожени, електропещи, кварцови лампи и др. Ултравиолетовата радиация предизвиква изгаряне на ретината и увреждане на зрението, както и изгаряния и увреждания на кожата.

Лазерите имат приложение в много области на науката и техниката. Твърдите лазери с импулсен режим на действие се използват за леене, рязане и заваряване, за ускоряване на химични реакции, в медицината, в съобщенията, в компютърните системи и др. Подложени на лазерна радиация са преди всичко зрителните анализатори, дермата на горните крайници, сърдечно съдовата система и централната нервна система.

6. Йонизиращи фактори. Това са пораженията на йонизиращата радиация върху човешкия организъм. 

Източници на радиация са всички устройства или радиоактивни вещества, излъчващи или можещи да излъчват йонизиращи лъчения. В материалите, в които попаднат, тези вълни създават електрически заредени частици, наречени йони. Този процес на йонизация може да доведе до промени в живите тъкани, които, ако са в тежка форма или не са контраатакувани от защитните механизми в организма, могат да доведат до болестни ефекти – мутации или рак.
7. Нейнозиращи фактори. Това са електрически, магнитни или електромагнитни лъчения с неблагоприятно въздействие върху здравето и безопасността на работещите. Те предизвикват болести на органите на кръвообръщението /хипертония/, увреждане на очите и на централната и вегетативна нервна система.
8. Вибрационни фактори. Вибрациите представляват механични колебания, които се характеризират с честота, амплитуда, скорост, ускорение и интензивност. 

Според начина, по който се предават на човека, вибрациите биват общи /предаващи се посредством опорните повърхнини на цялото тяло на седящия или стоящия човек/ и локални /сегментни или още ръка-рамо вибрации, предаващи се посредством ръцете на работещия/. Основните източници на локални вибрации са ръчните вибриращи машини /пробивни чукове, къртачни чукове, трамбовъчни машини и др./, както и някои от механизмите за управление, в които се генерират вибрации. Вибрациите предизвикват т.н. вибрационна болест.
9. Микроклиматични фактори. Това са неблагоприятни въздействия върху здравето и безопасността на работещите в резултат на високи или ниски стойности на температура, налягане, влажност или скорост на въздуха.
10. Атмосферни фактори. Тези фактори са свързани с работа на открито и се изразяват в неблагоприятни въздействия върху здравето и безопасността на работещите в резултат на високи или ниски стойности на температура, налягане, влажност или скорост на въздуха в атмосферата.

Вредни ХИМИЧНИ фактори

Под вредни химични фактори се разбират вещества, които попадат в човешкия организъм и предизвикват химични реакции, поразяващи здравето и живота на работещите.
1. Нетоксични фактори. Вредите се нанасят най-често от прах на вредни за човешкия организъм съединения, използвани в производствената дейност.

Един от най-вредните фактори е прахът от азбест. Азбестът може да причини белодробна азбестоза, плеврална азбестоза, белодробен рак и др.

В работната среда се срещат и специфични алергизиращи вещества – пестициди, урсол, хром, брашно, текстилни влакна, плесени, дрожди, полени, домашен прах и др. В резултат на въздействието на алергени може да се получи така наречената професионална астма.

2. Токсични фактори. Това са химични вещества, които при производствени условия могат да въздействат върху организма на човека, да предизвикат промяна на физиологичното му равновесие и да причинят болестно състояние.

Характерът и размерът на токсичния ефект на химичните вещества зависят от химичната принадлежност на агента, интензивността на експозицията, дозата, давността, ритъма на приемане и физиологичното състояние на организма.

Вредни БИОЛОГИЧНИ фактори

Вредни биологични фактори, или „биологични агенти”, са микроорганизми, вкл. онези, които са генетично модифицирани, клетъчни култури и човешки ендопаразити, които могат да провокират инфекции, алергия или токсичност.

Дейностите при които е възможен контакт с биологични агенти са:

· Работа в предприятия за производство на храни;

· Работа в селското стопанство;

· Работа, при която има контакт с животни и/или продукти от животински произход;

· Работа в здравни и лечебни заведения;

· Работа, свързана с третиране на отпадъци;

· Работа в пречиствателни станции за отпадни води.

Вредни ФИЗИОЛОГИЧНИ фактори

Вредните физиологични фактори се свързват главно с физическото пренатоварване на човешкия организъм или на отделни негови структурни части, най-вече на опорно-двигателния му апарат /мускулно скелетната му система/.

Вредни физиологични фактори могат да бъдат:

· Труд с голяма интензивност /тежко и много тежко физическо натоварване/ - с работен енергоразход над 5 kcal/min и сърдечна честота над 110 удара в минута;

· Труд с многобройни, чести и монотонно повтарящи се движения на горните крайници с ритъм, отговарящ на ритъма на конвейр или на други производствени машини и съоръжения;

· Едномоментри свръхусилия над физиологичните норми при ръчна работа с тежести;

· Неподходяща работна поза – принудителна с често навеждане, наклонена, на колене, клекнало положение и др.

За развитие на заболяване на опорно двигателния апарат от пренапрежение е необходимо количествено натрупване на вредното действие минимум 3 години.
Вредни ПСИХОЛОГИЧНИ фактори

Психологичните вредни фактори са такива фактори, които въздействат на психиката на работещия и предизвикват у него траен психологичен дискомфорт, който от своя страна, поради спецификата на човешкия организъм предизвиква и различни заболявания.

При тези фактори от първостепенна важност е психологическата устойчивост на работещия и пригодността му към изискванията на работното място и условията на работната среда.

Психологичните вредни фактори могат да въздействат върху психиката на работника не само на работното му място, но и извън него.

Психологични фактори са: недостатъчно или прекомерно трудово натоварване, монотонност, невъзможност за контрол върху изпълняваните задачи, ограничени социални контакти на работното място, липса на подкрепа от административните ръководители, недостатъчна мотивация на труд, психичен микроклимат. 

Един от главните психологични фактори за здравето и безопасността на работещите е стреса, свързан с работата. Към стресовите ситуации може да бъдат отнесени: изключително високи или изключително ниски нива на стимулация, конфликтуващи и непримирими очаквания за работа, природни явления, безработица, ежедневните трудности при удовлетворяване на базисните потребности на живот. Тези стресове водят до такива форми на изтощение, като болести /язви и инфаркти/, промени в телесната химия /повишена киселинност на урината, хипертония/ и депресия, тревожност, алкохолизъм и дори смърт.

Вредни ОРГАНИЗАЦИОННИ фактори

1. Управленски фактори. Липсата на фирмена политика или наличието на неефективна система за управление на дейността за осигуряване на здравословни и безопасни условия на труд в предприятието е най-важния организационен вреден фактор за здравето и безопасността на работещите.
2. Технологични фактори. Тъй като технологията е основата на всяко едно производство, въведените остарели технологии, предопределят наличието на множество произтичащи от тях вредни фактори на работната среда.

3. Ергономични фактори. Това са вредни организационни фактори, породени от неергономичността на работния процес, на работното място и на работното оборудване.

Други ВРЕДНИ фактори

Производствен риск означава вероятността за настъпване на вреда /физическо нараняване или увреждане на здравето/ при конкретни условия на излагане, както и тежестта на вредата.

Съществуват производства или трудови дейности, в които производствения риск присъства винаги, независимо дали има или няма други вредни фактори. Това са дейностите, свързани с работа с леснозапалими и взривоопасни вещества, както и дейностите, извършвани под вода и във въздуха.

ПРЕВАНТИВНИ МЕРКИ ЗА ЗАЩИТА НА ЗДРАВЕТО
І. ОБЩИ ПРЕВАНТИВНИ МЕРКИ ЗА ЗАЩИТА НА ЗДРАВЕТО

Общите превантивни мерки за защита на здравето се отнасят за всички работещи, независимо от вида на трудовия процес.

1. Здравен подбор при постъпване на работа.
Този подбор се извършва по реда и условията на Наредба № 3 от 1987 г. за задължителните предварителни и периодични медицински прегледи на работниците.

Съгласно чл. 1 от тази наредба, задължителните предварителни медицински прегледи се извършват, за да се даде компетентна преценка за годността на лицата с оглед на здравословното им състояние, да изпълняват определена професия, за която кандидатстват за работа по трудово правоотношение.

Съгласно чл. 2 от посочената наредба, на задължителни медицински прегледи подлежат:

· Лицата, които постъпват на работа за първи път;

· Лицата, които преминават на друга работа в същото или в друго предприятие, която е свързана с вредни фактори и с риск от професионални увреждания;

· Лицата прекратили трудовото си правоотношение за повече от три календарни месеца.

Лицата ненавършили 18-годишна възраст, задължително подлежат на комплексен медицински преглед от терапевт, невролог, хирург, ото-рино-ларинголог и офталмолог.

Заключение за постъпване на работа се дава само при установяване на добро физическо здраве и здравословно състояние, което позволява изпълнението на професията, за която кандидатстват без риск за тяхното здраве.

Документите за предварителен медицински преглед със съответно заключение е един от необходимите документи за сключване на трудов договор.

2. Забрана за извършване на определени работи.
За лица боледуващи от определени болести, посочени в наредба № 3 от 1987 г. е забранено да изпълняват някой видове работи.
На първо място с тази забрана се цели предотвратяване на неблагоприятното въздействие на някои фактори на работната среда върху не доброто здравословно състояние на дадено лице.

На второ място забраната да се заемат определени длъжности или да се извършват някои видове работи е обусловена от необходимостта да не се допусне болните лица да станат причина за заболяване или увреждане на други здрави лица.

В наредбата са посочени конкретно видове работи, които не могат да се изпълняват от лица, боледуващи от определени болести, но това не означава, че тези лица не могат да изпълняват други видове работи, които отговарят на здравословното им състояние или на трудоустроителното заключение.

Медицинското заключение за годността на лицето да извършва работа, за която кандидатства, е задължително както за работодателя, така и за самото лице.

Освен на предварителни медицински прегледи, работниците и служителите подлежат на задължителни периодични медицински преглади с оглед запазване на тяхното здраве и работоспособност, както следва:

· До 18-годишна възраст – ежегодно;

· От 18- до 40-годишна възраст – един път на пет години;

· Над 40-годишна възраст – един път на три години.

В раздел ІІІ на Наредба № 3 от 1987 г. са посочени реда и условията, при които се извършват задължителни периодични медицински прегледи на работниците и служителите, работещи при вредни за здравето условия на труд.

3. Периодични обучения и инструктажи на работещите и служителите по правилата за осигуряване на здравословни и безопасни условия на труд.
Провеждането на периодични обучения и инструктажи на работниците и служителите е регламентирано в Наредба № РД-07-2 от 2009 г. за условията и реда за провеждането на периодично обучение и инструктаж на работниците и служителите по правилата за осигуряване на здравословни и безопасни условия на труд.

4. Използване на работно облекло.

Използването на работно облекло е регламентирано с Наредбата за безплатното работно и униформено облекло.

След предварителни консултации с представителите на синдикалните организации, комитетите и групите по условия на труд, работодателя писмено определя:

· работните места и видовете работа, за които се осигурява работно и/или униформено облекло;

· работниците и служителите, които имат право на работно и/или униформено облекло;

· вида, характеристиките и отличителните знаци на работното и/или униформеното облекло;

· срока за износване на работното и/или униформеното облекло;

· условията за ползване, включително почистването на работното и/или униформеното облекло.

Работното и униформеното облекло трябва:

· да осигуряват защита на личното облекло на работника или служителя;

· да отговарят на условията на съответното работно място;

· да са съобразени с индивидуалните особености на работниците и служителите;

· да не създават риск за здравето и безопасността на работниците и служителите.

Работното и/или униформеното облекло се предоставя на работника или служителя в готов вид в деня на постъпването му на работа.

Работодателят осигурява само годни за употреба и отговарящи на изискванията на наредбата работни и/или униформени облекла.

Не се допуска заменянето на работно и/или униформено облекло с пари.

Работникът или служителят може да откаже да извърши работа, за която е определено да се осигурява работно облекло, когато то не му е предоставено.

5. Използване налични предпазни средства.
Задълженията на работодателя в тази насока са представени в Наредба № 3 от 19 април 2001 г. за минималните изисквания за безопасност и опазване на здравето на работещите при използване на лични предпазни средства на работното място.
С наредбата са определени минималните изисквания за безопасност и опазване на здравето на работещите при използване на лични предпазни средства при работа.
Личните предпазни средства трябва да отговарят на следните изисквания:

· да осигуряват защита от рисковете, при които се прилагат, без те самите да водят до увеличаване на който и да е риск;

· да отговарят на условията на съответното работно място; 

· да са съобразени с ергономичните изисквания и здравословното състояние на работещите;

· да съответстват на размерите на използващия ги, ако е необходимо, след подходящо регулиране.

Личните предпазни средства се предоставят на работещите в деня на постъпването им на работа.
Работодателят осигурява на работещите обучение и организира демонстриране за използването, съхраняването и начините за проверка на изправността на личните предпазни средства.

Работодателят осигурява използването само на изправни и отговарящи на изискванията на тази наредба лични предпазни средства.

6. Осигуряване на безплатна храна и/или добавки към нея.

Осигуряването на безплатна храна и/или добавки към нея е регламентирано с Наредба № 11 от 2005 г. за определяне на условията и реда за осигуряване на безплатна храна и/или добавки към нея.
За специфичен характер на труда се осигурява безплатна храна и/или добавки към нея на работниците и служителите, които работят:

· под земята в мини, геологопроучвателни обекти, тунелно и минно строителство, подземни ВЕЦ и ПАВЕЦ;

· като водолази и работещи в кесони;

· при среднодневни температури под +10 °С и над +30 °С през повече от половината от максимално установеното с Кодекса на труда работно време;
· в състава на екипажите на кораби от морския и речния флот;

· в среда на йонизиращи лъчения;
· под въздействие на експозиция над установените норми на: канцерогени или мутагени, силикозоопасен прах, тежки метали, органични разтворители и биологични агенти, химически агенти, прах, шум и вибрации;
· в лечебни заведения като: лекари, които оперират, анестезиолози, акушерки, операционни и анестезиологични сестри - в дните, когато извършват операции, както и санитарите в операционни зали;

· в контакт с биологични агенти в клинични лаборатории; лаборатории по микробиология, вирусология, паразитология; центрове за трансфузионна хематология и диализни центрове; лечебни и здравни заведения, в които се обслужват болни от заразни и паразитни болести, включително туберкулоза, както и с животни, експериментално заразени с биологични агенти;

· в производството и преноса на електрическа и топлинна енергия, включително ремонтно обслужване и технологичния транспорт;

· непосредствено във:

а) добива и горещата обработка на чугун, включително чугунени отливки, стомана, феросплави, цветни метали и техните сплави, в пластична обработка на черни и цветни метали;

б) производството на кокс и металургични огнеупори;

в) преработката на концентрати и агломерати от руда;

г) преработка и обогатяване на въглища;

д) производството на оловни акумулатори;

· в производството и изпитването на взривни материали и боеприпаси - само за пряко заетите;

· в добива, преработката и обогатяването на полезни изкопаеми;

· в производства по горещо и електролизно поцинковане и галванотехника;

· в специални (затворени) помещения с клас на чистота - А, В и С.

За работи при специфична организация на труда се осигурява безплатна храна и/или добавки към нея на работниците и служителите, които:

· са ангажирани в предприятието преди/след установеното работно време с продължителност не по-малка от два часа;

· работят на 12-часов работен ден при сумирано изчисляване на работното време;

· работят в производства с непрекъсваем процес на работа;
· работят в отдалечени обекти без възможности за ползване на заведения за хранене.

По време на нощни смени или при полагане на нощен труд на работниците и служителите се осигуряват тонизиращи или ободряващи напитки.

Разходите за осигуряване безплатна храна и/или добавки към нея по тази наредба са за сметка на издръжката на предприятието.
7. Ограничаване на продължителността на работата при наличие на рискове за живота и здравето, които не могат да бъдат отстранени, ограничени или намалени.

Колкото и ефективни да са останалите средства за защита на труда, с течение на времето рискът от увреждане на здравето на заетите се увеличава. Поради това Кодексът на труда предвижда ограничена продължителност на работа при наличие на специфични условия и рискове за живота и здравето на работещите.
Тя се постига чрез установяване на намалено работно време и чрез даване на допълнителен платен годишен отпуск на тези лица.

1. Установяване на намалено работно време за определени категории работници и служители
Съгласно чл. 137, ал.1, т. 1 от КТ за работниците и служителите, които извършват работа при специфични условия и рисковете за живота и здравето им не могат да бъдат отстранени или намалени, независимо от предприетите мерки, може да се установява намалено работно време като превантивна мярка за ограничаване на рисковете за тяхното здраве.

2. Даване на допълнителен платен годишен отпуск за работа при специфични условия и рискове за живота и здравето

Съгласно чл. 156, ал. 1, т. 1 от КТ работниците и служителите имат право на допълнителен пратен годишен отпуск за работа при специфични условия и  рискове за живота и здравето, които не могат да бъдат отстранени, ограничени или намалени, независимо от предприетите мерки в размер не по-малко от 5 работни дни.

Съгласно чл. 2 от Наредбата за определяне на видовете работи, за които се установява допълнителен платен годишен отпуск, право на платен годишен отпуск имат работници и служители, които извършват работи:
· под земята във: подземни рудници, минни обекти, подземни геологопроучвателни обекти, тунелно и минно строителство, подземни ВЕЦ и ПАВЕЦ;

· като членове на екипажите на кораби от морския и речния флот;

· под водата като водолази и работещи в кесони;

· като членове на екипажите от летателните състави на въздухоплаването;

· в среда на йонизиращи лъчения;

· при които са изложени на експозиция на канцерогени и мутагени или на химични вещества над установените норми;

· при които са изложени на експозиция на шум и вибрации над установените норми;

· при които са изложени на електромагнитни полета над установените норми;

· с лазери клас III Б и IV;

· в контакт с биологични материали, течности и секрети, създаващи риск от възникване на инфекции, в селищни пречиствателни станции за отпадни води, както и като шофьори на каналочистачни машини и каналджии, обслужващи селищни канализационни системи;

· в контакт с биологични агенти в клинични лаборатории по микробиология, вирусология, паразитология; в центрове, отделения и сектори за трансфузионна хематология; в диализни центрове, отделения и сектори, в лечебни заведения, в които се обслужват болни от заразни и паразитни болести, включително туберкулоза, както и с животни, експериментално заразени с биологични агенти;

· с лица с психични разстройства, ментални увреждания, увреждания на централната нервна система и вродени малформации;

· с медицински генератори за високочестотна терапия с мощност 200 W, като специалисти по физикална и рехабилитационна медицина, с парафин, като рехабилитатори, масажисти и кинезитерапевти;

· в откритите мини и кариери и в надземния комплекс към подземните мини - само за пряко заетите;

· в геоложки проучвания, добива на нефт и газ и като сондьори;

· в производството и горещата обработка на чугун, включително чугунени отливки, стомана, феросплави и цветни метали и техните сплави, по пластична обработка на черни и цветни метали - само за пряко заетите;

· в производството на кокс и металургични огнеупори - само за пряко заетите;

· в добива на морска сол;

· в добива, преработката и обогатяването на полезни изкопаеми;

· в преработката на концентрати и агломерати от руда и шлаки - само за пряко заетите;

· в производството и експлоатационното обслужване на оловни акумулатори - само за пряко заетите;

· в производството и изпитването на взривни материали и боеприпаси - само за пряко заетите;

· под въздействие на шлакови, стъклени, мергелни и базалтови влакна;

· под въздействие на силикозоопасни прахове;

· в морги, екарисажи и лица, извършващи аутопсия;

· като локомотивни машинисти, помощник локомотивни машинисти, влаков състав, по поддържане и експлоатация на железния път и съоръженията от жп транспорта и метрополитена, както и в жп транспорта на открити мини и индустриални жп клонове;

· като машинисти на подбивни, пресевни машини и влекачи, специализирани машини за ремонт и поддръжка на контактната мрежа и съоръженията от жп транспорта, трамвайния транспорт и метрополитена;

· като ватмани на трамваи, шофьори на тролейбуси и автобуси от градски, междуградски и международен транспорт, работещи по график;

· като шофьори на товарни автомобили над 12 т;

· постоянно на открито при среднодневни температури под 10 °С или над 30 °С;

· в производството по горещо и електролизно поцинковане и галванотехника;

· в производството, преноса и разпределението на електрическа и топлинна енергия, включително ремонтното обслужване и технологичния транспорт;

· в експлоатационно и ремонтно обслужване на електроразпределителната и преносната мрежа - само за пряко заетите;

· в "горещи" цехове за стъкло и стъклени изделия;

· в цехове за производство на цимент - само за пряко заетите;

· като обслужващ и ремонтен персонал на рингови пещи за производство на тухли, огнеупорни и други керамични изделия;

· като авиодиспечери и диспечери в железопътния транспорт и националната електроенергийна система и на електроразпределителните мрежи;

· в товарно-разтоварните дейности на пристанищата - само за пряко заетите;

· в производства на горива, нефтохимически продукти и полимери - само за пряко заетите;

· в специални (затворени) помещения с клас на чистота - А, В и С;

· като колачи и дерачи. 

Право на допълнителен платен годишен отпуск имат работници и служители с пълна загуба на зрение или с пълна загуба на слух, независимо от вида работа.
Право на допълнителен платен годишен отпуск имат работници и служители, които извършват определените работи не по-малко от половината от установената с Кодекса на труда нормална продължителност на работното време, с изключение на работниците и служителите, които извършват работа в среда с йонизиращи лъчения.

Работодателят определя с писмена заповед работниците и служителите, които имат право на допълнителен платен годишен отпуск, след консултации с представителите на работниците и служителите, със службата по трудова медицина и с комитета/ групата по условия на труд.

ІІ. СПЕЦИАЛНИ ПРЕВАНТИВНИ МЕРКИ ЗА ЗАЩИТА НА ЗДРАВЕТО НА РАБОТЕЩИТЕ

Тези мерки са предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване, както и в други наредби, в които са определени минималните изисквания за защита от съществуващи или потенциални вредни фактори

Специални изисквания за защита на здравето на работещите са определени и в наредбите по прилагане на Закона за техническите изисквания към продуктите и особено в Наредбата за съществените изисквания и оценяване съответствието на машините.

1. Превантивни мерки срещу механични вредни фактори

Срещу механичните вредни фактори, които предизвикват нараняване, вследствие механично действие на машини, машинни части, инструменти, производствени детайли или изхвърлени твърди материали се предприемат някои от следните мерки:

· използване на подходящи предпазни устройства на движещите се машини, съоръжения и транспортни средства и техните части, както и поддържане в изправност спирачните им системи;

· използване на предупредителни знаци и сигнали и защитни ограждения;

· осигуряване на свободна зона за движение;

· използване на дистанционно управление;

· използване на защитни кабини.

2. Превантивни мерки срещу акустични вредни фактори

С наредба № 6 от 15 август 2006 г. за минималните изисквания за осигуряване на здравето и безопасността на работещите, при рискове, свързани с експозиция на шум са определени минималните изисквания за предпазване на работещите от съществуващи или потенциални рискове за здравето и безопасността, свързани с експозиция на шум, особено риска от увреждане на слуха.

3. Превантивни мерки срещу електрически вредни фактори

Минималните превантивни мерки са предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване, и се изразяват в следното:
· Електрическите съоръжения и инсталации се проектират и изработват така, че при използването им да не предизвикат опасности от пожар или взрив. Съответните работещи и лица, които биха могли да бъдат застрашени, трябва да са предпазени по подходящ начин от риск за злополуки, причинени от директен или индиректен допир.

· Проектирането, изработването и изборът на материали и на предпазни устройства и предпазни средства да са съобразени с електрическото напрежение, условията на средата и компетентността на лицата, които имат достъп до инсталацията или до нейни съставни части.

· Проектирането и изработването на електрическите съоръжения и инсталации и изборът на използваните за тях материали и предпазни средства се съобразяват с вида и стойността на електрическото напрежение и с условията на експлоатация.

· Електрическите съоръжения и инсталации се обслужват от лица, притежаващи необходимата квалификация и правоспособност.

4. Превантивни мерки срещу оптически вредни фактори
Тези мерки за предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване, и се изразяват в следното:

· Работните места трябва да имат естествено и изкуствено осветление, което да осигурява безопасността и здравето на работещите. С приоритет се осигурява естествено осветление. 

· Когато естественото осветление не е достатъчно или не е възможно да бъде осигурено, се прилага смесено или изкуствено осветление. 

· При съществени различия в изискванията към осветлението на близко разположени работни места се изпълняват изискванията за преобладаващия вид работни места, а за работните места с по-строги изисквания се прилага смесено (естествено и изкуствено) осветление или система от комбинирано (общо и местно) изкуствено осветление. 

· Осветителните инсталации в помещения, където има работни места, и в проходите и местата за преминаване на работещи се разполагат така, че да не създават риск от злополуки, дължащи се на вида и изпълнението на инсталацията и качеството на осветлението. 

· В помещения, на работни места и на транспортни пътища, на които при авария в осветителната система работещите са изложени на риск от злополуки, се осигурява аварийно осветление с необходимия интензитет.

· В процеса на експлоатация се поддържат проектните, количествените и качествените показатели на осветителните уредби и на устройствата за осветление. Качествените показатели на осветителните уредби и устройства се установяват с периодични измервания.

· Допълнителните изисквания към осветлението на подземни обекти, на жп гари, летища, пристанища и др. се регламентират в специфични отраслови или фирмени правила.

· За съответен отрасъл, подотрасъл, ведомство, търговско дружество или предприятие могат да се утвърждават по-строги изисквания към осветлението. За конкретни помещения, дейности, работни места или оборудване, за които се предявяват специфични изисквания към осветлението, се прилагат специално разработени за тях норми. 

· Производствени съоръжения, готова продукция и др. се разполагат в сградата или извън нея така, че да не влияят върху осветеността на работните места. 

5. Превантивни мерки срещу лъчеви вредни фактори
Тези мерки за предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване, и се изразяват в следното:

· За всяка лазерна система в инструкцията за експлоатация се включват изискванията за безопасност и опазване на здравето при работа.

· За работа с лазерни устройства се допускат само лица със специална квалификация и с положен изпит по правилата за осигуряване на безопасни и здравословни условия на труд. Лицата, които обслужват лазери и лазерни системи, преминават курсове за безопасна работа един път на две години и при всяка промяна на условията или подмяна на лазерната система.

· За всяка лазерна система се определя отговорно длъжностно лице. 

6.Превантивни мерки срещу нейонизиращи вредни фактори
Тези мерки за предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване, и се изразяват в следното:

Производствените процеси и работното оборудване, които са източник на електростатично поле, се експлоатират така, че интензитетът на електростатичното поле в работната среда да не надвишава 25 kV/m.

При наличие на електростатични полета се прилагат едно или повече технически решения:

· заземяване на металните и токопроводимите части на машините и съоръженията;

· използване на токопроводими подови настилки в помещенията и на токопроводими обувки и облекла от работещите;

· изравняване на потенциалите между отделните части на съоръженията и на помещението;

· използване на неутрализатори или йонизатори на въздушната среда;

· намаляване на специфичните обемни и повърхностни съпротивления на материалите чрез въвеждане на антистатични добавки, електропроводящи пълнители, антистатични бои, препарати и др.;

· поддържане на висока относителна влажност в работната среда;

· оптимизиране на технологичните процеси чрез намаляване скоростите на транспортиране на течности, използване на релаксионни електростатично заредени резервоари, намаляване на турбулентността на движение на течни диелектрици;

· използване на предупредителна сигнализация или блокировка; 

· използване на средства за колективна и индивидуална защита - подови настилки, облекла и обувки.

При работа в условия на електростатични полета задължително се осигурява изпълнението на всички специфични изисквания в съответните нормативни актове.

За ограничаване въздействието на електромагнитните полета на работните места, по пътища за движение на хора и транспортни средства се изграждат постоянни или временни заземени екраниращи устройства.

Производствените процеси и работното оборудване, които са източник на постоянно магнитно поле, се използват така, че магнитната индукция на работното място да не превишава 60 mТ (еквивалентно на 600 G), осреднено по време в течение на работния ден, а максималната стойност на плътността на потока на магнитното поле да не превишава 2 Т независимо от времето на облъчване.

Източниците на нискочестотни електрически и магнитни полета се монтират така, че максималнодопустимата стойност на интензитета на електрическото поле да не превишава следните стойности: 

· при честоти от 0 до 100 Нz - Emax = 25 kV/m;

· при честоти от 100 Нz до 4 kНz - Еmах = 2,5.106/f, V/m, където f е честотата в Нz;

· при честоти от 4 kНz до 60 kНz - Еmax - 625 V/m.

За лица, работещи с имплантирани кардиостимулатори, максимално допустимата плътност на потока на магнитното поле трябва бъде по-малка от следните стойности:

· Вmах = 0, 1 mТ при f = 50 Нz;

· Вmах = 1, 0 mТ при f < 6 Нz.

За защита на работещите от електрически и магнитни полета на работни места, проходи и пътища се използват предпазни екрани във вид на козирки, навеси, прегради и др.

Извън действието на постоянните екрани се използват временни или преносими екраниращи средства.

Изискванията за безопасна работа в условия на сложни модулирани електромагнитни лъчения, за които няма установени изисквания, се определят по указания на съответния компетентен орган.

При работа в условия на електромагнитни лъчения от радиочестотния и микровълновия обхват се спазват установените норми съгласно БДС 14525-90 и БДС 17137-90.

Работните места в условия на електромагнитни полета в честотния обхват от 10 МHz до 300 МHz се устройват така, че интензитетът на магнитното поле да не надвишава 0,16 А/m.

Работно оборудване, което е източник на електромагнитни лъчения, се снабдява със защитни екрани, осигуряващи намаляването на излъчената енергия до стойностите на установените норми.

При защитно екраниране на излъчващите съоръжения се спазват следните изисквания:

· излъчващите елементи се екранират поотделно, като генераторът се екранира с общ екран;

· работният елемент (индуктор, кондензатор) може да бъде в общ екран с генератора, ако технологичният процес позволява това; в противен случай се извършва поотделно екраниране на фидерните линии и работния елемент, като генераторът отново се екранира с общ екран;

· при честоти на излъчваното електромагнитно поле под 10 kНz се използват екрани от стоманена ламарина, а при честоти над 10 kНz - всякакви магнитни и немагнитни проводящи материали (стомана, алуминий, мед и др.);

· екранирането може да се извърши с плътен материал или с метална мрежа, като конкретните изисквания към ефективността на екраните се определят по изчислителен път.
7. Превантивни мерки срещу вибрационни вредни фактори

Тези мерки са предписани в Наредба № 3 от 5 май 2005 г. за минималните изисквания за осигуряване на здравето и безопасността на работещите при рискове, свързани с експозиция на вибрации.

Общи изисквания срещу вибрационни вредни фактори има и Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване и се изразяват в следното:

При въвеждане в производството на машини, съоръжения и ръчни инструменти се дава предпочитание на тези, които генерират по-малко вибрации, като се спазват установените норми.

и съоръжения - източници на вибрации, се монтират по проекти, гарантиращи механичната надеждност на строителната конструкция на сградите и съоръженията и на отделните им елементи. За ограничаване нивото на вибрациите машините и съоръженията се монтират на отделни фундаменти и/или се прилагат технически решения за намаляване нивото на вибрациите. Ръчни машини и инструменти - източници на наднормени стойности на вибрации, се комплектоват с виброгасящи съгласно установените изисквания ръкохватки. Частите на вибриращото оборудване, които са в контакт с ръцете на работниците, се изработват с ергономична форма, осигуряваща оптимално мускулно напрежение.

В съпроводителната документация на работното оборудване се посочват параметрите на създаваните вибрации.

Периодично, както и след всеки ремонт, се извършва проверка и измерване на вибрационните характеристики на оборудване, което генерира вибрации. Измерванията, предприетите мероприятия и резултатите се записват в документацията по оценката на риска. 

При работа с вибриращо оборудване, ангажиращо горните крайници, производствената дейност се извършва при температура на въздуха не по-ниска от 16°С, влажност 40 - 60 % и скорост на движение на въздуха не повече от 0,3 m/s. При работа през студения период на годината в неотоплени помещения или на открито при средни дневни температури, по-ниски от +10°С, се предвиждат специални помещения за периодично затопляне с температури на въздуха над 22°С, относителна влажност 40 - 60 % и скорост на движение на въздуха не по-висока от 0,3 m/s.

На работещите, подложени на вибрации, се осигуряват: 

· виброизолиращи ЛПС;

· условия за медицинска профилактика. 

8.Превантивни мерки срещу микроклиматични вредни фактори
Тези мерки са предписани също в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване и се изразяват в следното:

През работното време температурата в помещения с работни места, на които постоянно работят хора, трябва да отговаря на установените норми и да се съобразява с използваните методи на работа и физиологичните изисквания.

В големи производствени помещения (халета) и на други места, се вземат допълнителни мерки за затопляне на работещите (отоплени помещения или кабини, топли въздушни душове, осигуряване на специални работни облекла и др.).

При работа в помещения, в които по технологични причини се поддържат отрицателни температури, на работещите се осигурява специално работно облекло и се въвежда подходящ режим на работа.

При работни места с наднормени стойности на температурата се прилагат технически и организационни решения за ограничаването на вредното й въздействие.

При наличие на високо ниво на слънчева радиация на работното място се прилагат мерки за предотвратяване на неблагоприятните въздействия. Тези мерки се съобразяват с характера на извършваната работа и спецификата на работното място и се прилагат и по отношение на прозорци, капандури и стъклени прегради.

Производствени процеси и работно оборудване, които предизвикват недопустими промени на температурата на работното място, се изолират в отделни помещения или се предприемат мерки за ограничаване на въздействието им.

При повърхностна температура на технологични съоръжения, по-висока от 55°С, се прилагат конструктивни решения, възпрепятстващи допира до горещата повърхност.

Материали, нагрети в хода на технологичния процес, когато могат да оказват вредно въздействие върху здравето или безопасността на работещите, се изолират или изнасят от производствените помещения. Манипулирането с тях се извършва по дистанционен начин извън зоната на големите топлинни натоварвания. За охлаждане на силно нагрети материали и изделия се предвиждат и проектират специални помещения или места. Когато това е технологично невъзможно, се осигуряват мерки за отвеждане на отделената топлина.

Командни и други органи на нагревателни пещи и друго подобно оборудване, с които се манипулира ръчно, не се допуска да имат температура, по-висока от 45°С.

Работните отвори на нагревателните пещи и на друго подобно оборудване се осигуряват с устройства или приспособления, предпазващи от топлинно облъчване.

При дейности, при които се получава прегряване на работещите, се осигуряват:

стаи или кътове с нормален микроклимат и условия за рационално охлаждане;

рационален питеен режим с оглед компенсиране на загубите на течности и минерални соли.

В производства, характеризиращи се с голямо влагоотделяне и относително ниски температури на въздушната среда, се осигуряват вентилационни инсталации за обезмъгляване.

При наднормени стойности на скоростта на движение на въздуха се вземат мерки за нейното ограничаване - вентилационни системи, въздушни завеси, паравани, прегради, врати, остъкляване и др. 

9. Превантивни мерки срещу атмосферни вредни фактори

Тези мерки са предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване и се изразяват в следното:

Работно оборудване, инсталации, работни места, пътни маршрути или други места на открито, където работят работещи или които се използват във връзка с работата на открито, се устройват по начин, осигуряващ безопасността и опазване здравето на работещите и се организират така, че пешеходците и превозните средства да оперират безопасно.

Работните места на открито се осветяват допълнително с изкуствено осветление, когато естественото осветление не е достатъчно, съгласно изискванията. Осветителните тела се закрепват неподвижно, когато това е необходимо.

Работните места на открито се изграждат и организират така, че работещите да бъдат предпазени от:

· падащи предмети;

· шум;

· вредни въздействия - газове, пари, прах, нейонизиращи лъчения и др.;

· падане и подхлъзване.

За работните места на открито се предприемат мерки за предпазване на работещите от въздействието на неблагоприятни атмосферни условия.

За работещите на работни места на открито се осигурява възможност за бърза евакуация и оказване на помощ. 

10. Превантивни мерки срещу химични вредни фактори

Тези мерки са предписани в Наредба № 7 от 1999 г. за минималните изисквания за здравословни и безопасни условия на труд на работните места и при използване на работното оборудване и се изразяват в следното:

Не се допускат концентрации на вредни вещества във въздуха на работната среда над съответно определените пределно допустими концентрации.

В зависимост от вида и степента на вредност на веществата се осъществява непрекъснат или периодичен контрол за съдържанието им във въздуха на работните места. В процеси, при които се осъществява непрекъснат контрол, се осигурява сигнализация за наличие на концентрации, по-високи от допустимите.
За всяко предприятие и работно място се води картотека за използваните опасни вещества и тяхната характеристика. За всяко опасно вещество се разработва инструкция или указание за безопасна работа.

Производствените процеси, при които се използват опасни вещества, по възможност се организират като максимално механизирани и автоматизирани.

При вероятност от създаване на опасни концентрации на токсични газове в работната среда се осигуряват автоматични газоанализаторни и газосигнализаторни системи, свързани с аварийна вентилация и сигнализация.

Пътищата за транспортиране и технологично обработване на опасни материали се маркират съгласно изискванията и се оптимизират. 

Манипулирането и опаковането на прахообразни, токсични и други вредни материали се извършва предимно автоматизирано или механизирано, като се осигурява:

минимална височина на свободното падане;

мерки за ограничаване попадането им в работната среда; 

спазване на установените норми и изисквания.

Формирането на вторични източници на замърсяване на работната среда се предотвратява чрез подходящо редовно почистване на технологичното оборудване, работните места и производствените помещения. При почистването не се прилагат сухи способи (измитане, изчеткване, изтупване и почистване със сгъстен въздух). За ограничаване на вторичното прахово замърсяване се предвиждат мерки за:

· подобряване на повърхностите, където са възможни отлагания; 

· оросяване;

· рекултивиране на вътрешнозаводски терени и депа за твърди отпадъци;

· използване на вакуумни устройства за почистване на работното място и работното оборудване;

· мокро почистване и др.

Осигурява се ползването на лични предпазни средства (ЛПС) от работещите при:

· краткотраен контакт с вредни вещества, който не може да бъде предотвратен;

· аварийни ситуации с повишено прахоотделяне;

· почистване и ремонт на работни места и оборудване, смяна на филтри на пречиствателни инсталации;

· разрушаване на прахоотделящи материали и други подобни работи.

При наличие на контакт на работещите с токсични и други вредни вещества се извършва периодичен контрол за:

· концентрациите на вредни вещества във въздуха на работната среда;

· съдържанието на вредни вещества в биологичните течности на работещите и на специфичните показатели за тяхното въздействие. 

При използване на прахообразни суровини и материали се прилагат методи и средства за предотвратяване на прахоотделяне чрез съответна технология или третиране.

При прилагане на способи за мокро обезпрашване се използват средства и методи за повишаване на мокрещата способност на водата.

При обработване на изделия, които могат да отделят прах, се избягват сухите методи на обработка.

Технологичните съоръжения за транспортиране на прахоотделящи материали трябва да осигуряват спазване на нормите и на изискванията за работните места и помещения.

Транспортът и товаро-разтоварните работи на прахообразни материали се извършва по начин, който предотвратява разпрашаването им във въздуха.

Прахообразните материали се пресяват на закрито. При сеене за разделяне на фракции на ситата се монтират плътни обвивки с възможност за свързване към аспирационно устройство. 

Бункерите за насипване на прахообразните материали се снабдяват с приспособления, сигнализиращи нивото на насипния материал или степента на изпразването им.

При изпразването на силози и бункери, съдържащи прахообразни материали в насипно състояние, се използват дозиращи устройства, изключващи неравномерното постъпване на материали, свличане или свободно падане, свързани с отделяне на прах.

При рециркулация на въздух съдържанието на праха в рециркулационната струя се допуска да бъде в границите до 10 % от пределно допустимата концентрация (ПДК) за работна среда. 

Отделянето на вредни вещества във въздуха от открити повърхности (галванични вани, вани за почистване, съдове с разтворители, масла, прясно боядисани или лакирани повърхности и др.) се ограничава чрез монтиране на бордови аспирационни системи, капаци, изолиране в отделни помещения, използване на пенители и др. или чрез промяна в организацията на технологичните процеси. 

При невъзможност за предотвратяване отделянето на вредни вещества в работната среда се вземат необходимите технически мерки (екраниране, воден душ, местна и общообменна вентилация, системи за очистване на въздуха и др.) за осигуряване поддържането на възможно най-ниски концентрации във въздуха в границите на ПДК.

При транспортиране, складиране, съхраняване, манипулиране и използване на суровини, материали и продукция, които съдържат вредни вещества, се отчитат специфичните им характеристики и се осигурява безопасност и опазване на здравето на работещите, в т.ч. предотвратяване на взривове, самозапалване, несъвместимост, отделяне на токсични вещества, изолиране.

Токсични или агресивни течни и втечнени вещества се транспортират и съхраняват в специални съдове с необходимата здравина и устойчивост на химично въздействие. Когато се използват стъклени съдове, се предвиждат мерки за предпазването им от счупване. Складирането им се извършва по възможност в съдовете, в които са транспортирани.

Отпадните продукти се отстраняват своевременно от работното място и се съхраняват в съответствие с необходимите изисквания.

При промишлени технологични процеси, свързани с постоянно прехвърляне на големи количества течни или прахообразни опасни вещества, се спазват следните изисквания към приемните съдове:

· приемащият съд да бъде с по-голям обем, за да се избегне необходимостта от превключване към други съдове;

· да са снабдени с индикаторни устройства за следене на напълването им;

· в зависимост от опасността да са снабдени със системи за пречистване на излизащия от тях въздух, в който се съдържат токсични вещества, и за изхвърлянето му на подходящо място;

· технологията на прехвърлянето да осигурява безопасност и опазване на здравето на работещите. 

11. Превантивни мерки срещу биологични вредни фактори
Тези мерки са определени в Наредба № 4 от 14.10.2002 г. за защита на работещите от рискове, свързани с експозиция на биологични агенти при работа.

С наредбата се определят минималните изисквания за защита на работещите от съществуващи или потенциални рискове за здравето и безопасността при експозиция на биологични агенти на работното място.

Биологичните агенти се класифицират в четири рискови групи в зависимост от нивото на риск от инфекция:

1.  група 1 - биологични агенти, които вероятно няма да причинят заболяване у хората;

2.  група 2 - биологични агенти, които могат да причинят заболяване у хората и да представляват опасност за работещите, но не е вероятно да се разпространят в обществото и обикновено има ефективна профилактика или средства за лечение;

3. група 3 - биологични агенти, които могат да причинят тежко заболяване у хората и да представляват сериозна опасност за работещите, възможен е риск за разпространяване на заболяването в обществото, но обикновено има ефективна профилактика или средства за лечение;

4.  група 4 - биологични агенти, които причиняват тежки заболявания у хората и представляват сериозна опасност за работещите, съществува висок риск за разпространяване на заболяването в обществото и обикновено няма ефективна профилактика или средства за лечение.

Работодателят е длъжен да направи оценка на риска, съгласно Наредба № 5 от 1999 г. за реда, начина и периодичността на извършване на оценка на риска и да вземе мерки за предотвратяването и намаляването им.

Работодателят осигурява медицинско наблюдение на работещите, за които е налице риск за здравето или безопасността, установени от оценката на риска. Медицинското наблюдение се извършва преди експозицията и веднъж годишно.

12. Превантивни мерки срещу физиологични вредни фактори

С цел предпазване на работещите от физиологичните вредни фактори Министерството на здравеопазването и Министерството на труда и социалната политика създадоха следните две наредби: Наредба № 15 за условията, реда и изискванията за разработване и въвеждане на физиологични режими на труд и почивка по време на работа и Наредба № 16 за физиологичните норми и правила за ръчна работа с тежести.
І. Съгласно Наредба № 15 за условията, реда и изискванията за разработване и въвеждане на физиологични режими на труд и почивка по време на работа физиологичните режими на труд и почивка представляват научно обоснована система за продължителността, реда и начина на ползване на периодите на почивка, осигуряващи висока и трайна работоспособност, качество на извършваната дейност и опазване здравето и работоспособността на работещите.

Почивките по време на работа са специално организирани и регламентирани от работодателя периоди на пълно прекъсване на дейността по време на работния ден (работната смяна), които се използват от работещите за отмора и възстановяване от въздействията на факторите на работната среда и трудовия процес и са част от работно време.

Физиологични режими на труд и почивка по време на работа се разработват и въвеждат при всички видове трудова дейност и във всички фирми и организации, независимо от формата на собственост, когато са изпълнени следните условия:
· работният процес е постоянен и равномерен и се осъществява в съответствие с технологичните изисквания, организацията на работа и нормирането на труда;

· продължителността на работния ден (работната смяна) превишава 6 часа;

· има разработен режим за труд и почивка за съответния вид труд.

Въвеждането на физиологични режими на труд и почивка по време на работа е задължение на работодателя и е неразделна част от цялостната фирмена политика за осигуряване на здравословни и безопасни условия на труд. Те се включват в Правилника за вътрешния трудов ред на предприятието и се довеждат до знанието на работещите.
Общи изисквания за разработване на физиологични режими на труд и почивка по време на работа

1. Разработването на физиологични режими на труд и почивка включва определяне на общото време за регламентирани почивки през работния ден (работната смяна), на техния брой, продължителност и ред на ползване.

2. Режимът на труд и почивка се разработва с оглед удължаване продължителността на периода „устойчива работоспособност" като разпределянето на почивките се съобразява с периодите „вработване", "устойчива работоспособност" и "минимална работоспособност".

3. Разработването на физиологични режими на труд и почивка изисква:

а) оценка на характера и тежестта на труда;

б) оценка на състоянието на факторите на работната среда, трудовия процес и работното оборудване;

в) характеристика на промените в работоспособността;

г) оценка на риска за здравето и безопасността на работещите от неблагоприятни фактори на работната среда и трудовия процес.

4. Общото време за регламентирани почивки при умерено по степен трудово натоварване достига до 10 - 15 % от работното време.

5. Общото време за регламентирани почивки се разпределя по следния начин: 30 - 40 % през първата, и 60 - 70 % през втората половина на работния ден.

6. Разпределението на почивките по време на работа по брой и продължителност се определя от характера и тежестта на извършваната работа и факторите на работната среда и трудовия процес.

7. Основен принцип при разпределение на почивките е да се дават чести и кратки вместо редки и дълги почивки.

8. При нормална продължителност на работния ден (8 часа) се дават поне 2 почивки: първата - 2 - 2,5 часа след започване на работата, за да не се нарушава периодът на вработването, а втората - 1,5 - 2 часа след почивката за хранене.

9. Минималното време за всяка отделна почивка не трябва да бъде по-малко от 5 - 10 минути, а максималното - от 30 минути.

10. Регламентираните почивки по време на работа биват:

а) активни - включват двигателна дейност, спортни и физически упражнения;

б) полупасивни - включват разходки, спортни игри, леки физически упражнения;

в) пасивни - провеждат се в седяща или друга свободна поза и включват четене, музика, психично разтоварване.

Специфични изисквания за разработване на физиологични режими на труд и почивка по време на работа

1. При дейности с тежко и много тежко физическо натоварване (енергоразход над 5 kcal/min) общото време за почивки по време на работа може да достигне от 25 % до 50 % от времето за работа. Продължителността и разпределението на почивките се определя от характера и условията на работата.

2. При дейности с локална мускулна работа, натоварване на малките мускулни групи, изразена двигателна монотонност и принудителна работна поза се въвеждат чести и кратки почивки по време на работа.

3. При дейности с голямо нервно-психично и нервно-сензорно напрежение се въвеждат чести и кратки почивки по време на работа.

4. Определянето на регламентирани почивки по време на работа в отделни браншове на промишлеността, в транспорта, селското стопанство, обслужващата сфера и др. се подчинява на изискванията на тази наредба, като се отчитат специфичните особености на труда и отнасящите се за тях нормативни актове.

5. Разработването на физиологични режими на труд и почивка при сменна работа се подчинява на следните изисквания:

а) определянето на регламентирани почивки през сутрешна смяна става съгласно общите изисквания на тази наредба;

б) през вечерните и нощните смени се въвеждат допълнителни почивки, като броят и продължителността им се определят от характера на работата и условията на труд;

в) при удължени 12-часови работни смени се въвеждат минимум две регламентирани почивки по време на работа, по 30 минути всяка, в първата и втората половина на работната смяна;

г) сменната работа се организира така, че въртенето на смените да е по часовниковата стрелка и да са осигурени два последователни почивни дни, от които поне единият да е събота или неделя;

д) сутрешната смяна не може да започва по-рано от 6 ч., а нощната - по-късно от 22 ч., поради необходимостта от достатъчно време за сън и възстановяване;

е) нощната работа се организира така, че да не се допускат повече от 4 - 5 последователни нощни смени;

ж) почивката между две последователни смени не може да бъде по-малка от 12 часа;

з) удължени 12-часови работни смени се допускат само когато трудовото натоварване (физическо и нервно-психическо) не е тежко и факторите на работната среда и трудовия процес са в допустимите граници.

6. Активни почивки се прилагат при работа с намалена двигателна активност, леко и умерено физическо натоварване и/или нервно-психично напрежение, монотонна и еднообразна работа, принудителна работна поза.

7. Полупасивни почивки се прилагат при работа с умерен темп, средно по степен физическо натоварване и/или нервно-психично напрежение, седяща работна поза, повишено зрително натоварване.

8. Пасивна почивка се прилага при заети с тежък и много тежък физически труд, голямо нервно-психично напрежение, висок темп на работа, принудителна работна поза, постоянни преходи на значителни разстояния, стояща работна поза.

ІІ. С Наредба № 16 от 1999 г. за физиологични норми и правила за ръчна работа с тежести са определени следните физиологични норми и правила за ръчна работа с тежести:
1. разстоянието за редовно ръчно пренасяне на тежести се ограничава до 2 m за жени и 30 m за мъже (при редовно ръчно пренасяне на тежести по стълби едно стъпало се приравнява на 1 m разстояние);

2. теглото на товара не превишава:

а) при вдигане, поддържане, преместване и пренасяне на разстояние до 2 m:

- 15 kg за жени и 50 kg за мъже - за единичен товар;

- 4 000 kg за жени и 10 000 kg за мъже - общо за смяна;

б) при пренасяне до 30 m (извършва се само от мъже):

- 30 kg - за единичен товар;

- 6 000 kg - общо за смяна;

3. в случай на необходимост от вдигане и пренасяне на тежести от повече лица общото тегло на товара:

а) е по-малко от сумата на единичните товари по т. 2 и е до 300 kg;

б) не превишава 2400 kg за жени и 6000 kg за мъже за едно лице за смяна;

4. при извършване на чести, повторими операции за вдигане и пренасяне на тежести:

а) времето между отделните операции да не е по-малко от 30 s;

б) теглото на единичния товар да не превишава:

- при честота една операция за минута - 5 kg за жени и 11 kg за мъже;

- при честота две операции за минута - 2,5 kg за жени и 5,5 kg за мъже.

Ръчната работа с тежести се организира така, че да се съблюдават следните основни правила:

1. при вдигане и пренасяне на тежести работната поза да бъде съобразена със: ергономичните изисквания, теглото на товара, посоката на пренасяне на товара, и да не се налага извършване на усукващи движения около оста на тялото;

2. при вдигане на тежести работещият:

а) да поема товара от разстояние не по-голямо от дължината на предмишниците;

б) да вдига товара от ниво не по-ниско от височината на коленете и до ниво не по-високо от височината на раменете;

в) да държи гърба си по възможност по-изправен, като се навежда в областта на кръста и повдига тежестта чрез подходящо приклякване;

3. когато при ръчна работа с тежести се използват различни транспортни средства - колички, вагонетки и др.:

а) правилното усилие е бутане, а не теглене на транспортното средство;

б) бутането, а като изключение теглене на транспортното средство да се извършват на ниво от средата на бедрото до раменете.

Въпроси и отговори:

	1
	Вредните фактори за здравето и безопасността при работа са:
	Физични, химични, биологични, психологически, организационни и други въздействия, които влияят негативно или заплашват здравето и безопасността на работещите

	
	
	Недостатъчно или прекомерно трудово натоварване, монотонност, невъзможност за контрол върху изпълняваните задачи, ограничени социални контакти на работното място, липса на подкрепа от административните ръководители, недостатъчна мотивация на труд, психичен микроклимат.

	2
	Психосоциални фактори са:
	Недостатъчно или прекомерно трудово натоварване, монотонност, невъзможност за контрол върху изпълняваните задачи, ограничени социални контакти на работното място, липса на подкрепа от административните ръководители, недостатъчна мотивация на труд, психичен микроклимат.

	
	
	Физични /механични, акустични, електрически, оптични, лъчеви, йонизиращи, вибрационни и др./, химични, биологични, психологически, организационни и други въздействия, които влияят негативно или заплашват здравето и безопасността на работещите

	3
	Вредните физични фактори са:
	Токсични и нетоксични.

	
	
	Механични, акустични, електрически, оптични, лъчеви, йонизиращи, нейонизиращи, вибрационни, микроклиматични, атмосферни.

